DTAC เปิดให้บริการ 4G เพิ่ม บนคลื่น 1800MHz
DTAC เปิดให้บริการ 4G เพิ่ม บนคลื่น 1800MHz เตรียมแผนขยายเครือข่ายการให้บริการ 4G ไปครอบคลุมทั่วประเทศ 
17 ก.ย. 2558

นายลาร์ส นอร์ลิ่ง ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า จากที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้อนุมัติตามที่ดีแทคขออนุญาตนำคลื่นความถี่ 1800MHz ที่ให้บริการ 2G มาปรับปรุงเป็นเทคโนโลยี 4G นั้น ดีแทคประกาศชัดเจนว่าจะนำคลื่นความถี่ดังกล่าวมาเปิดให้บริการรองรับความต้องการในการใช้งานอินเทอร์เน็ตทั้งในกรุงเทพฯ จังหวัดใกล้เคียงโดยรอบก่อนในช่วงเริ่มต้น ซึ่งพบว่ามีอัตราการเจริญเติบโตของการใช้อินเทอร์เน็ตสูงที่สุดในประเทศไทย ทั้งนี้ ดีแทคคาดหวังเป็นอย่างยิ่งว่าจะได้รับการอนุมัติอย่างเป็นทางการจากหน่วยงานที่รับผิดชอบต่างๆ ได้โดยเร็วที่สุด
“ดีแทคเชื่อมั่นว่า 4G ที่ให้บริการเพิ่มขึ้นบนคลื่นความถี่ 1800MHz จำนวน 10MHz และจาก 4G บน 2100MHz จำนวน 5MHz ที่ให้บริการอยู่ในปัจจุบันจะทำให้ดีแทคเป็นผู้ให้บริการ 4G ที่เร็วที่สุด บนแบนด์วิธที่กว้างที่สุดในประเทศไทย ดีแทคยังกำหนดแผนการขยายเครือข่ายการให้บริการ 4G ไปครอบคลุมทั่วประเทศเพื่อให้เข้าถึงประชากรอย่างน้อย 95% ของประเทศไทยในที่สุด”ประธานเจ้าหน้าที่บริหาร DTAC กล่าว
ทั้งนี้จากการที่ดีแทคทยอยเปิดให้บริการ 4G อย่างเป็นทางการตั้งแต่เดือนกุมภาพันธ์ที่ผ่านมาพบว่า แม้กลุ่มผู้ใช้งานดาต้าส่วนใหญ่มีพฤติกรรมการใช้งานโดยเฉลี่ยประมาณ 2-3GB แต่ในช่วงปีนี้ ปรากฏว่า มีกลุ่มผู้ใช้งานดาต้าทั้งในกลุ่มผู้ใช้งานรายเดือนและแบบเติมเงินเฉลี่ยมากกว่า 5GB เพิ่มขึ้นมากกว่า 2 เท่าตัว เมื่อเปรียบเทียบช่วงไตรมาสสองที่ผ่านมากับช่วงเวลาเดียวกันของปีที่แล้ว หรือแม้แต่กระทั่งจำนวนผู้ใช้งานดาต้ามากกว่า 10GB ต่อเดือนก็เพิ่มจำนวนมากขึ้นเป็นสำคัญ และที่น่าสนใจคือ การใช้งานอินเทอร์เน็ตบนมือถือยังกระจายตัวไปทั่วประเทศ ไม่จำกัดแค่ในพื้นที่กรุงเทพฯ อีกต่อไป เช่น จังหวัดชลบุรี ระยอง สงขลา และนครปฐม เป็นต้น  ขณะที่ในภาพรวม กลุ่มผู้ใช้งานอินเทอร์เน็ตบนมือถือที่ใช้งานน้อยกว่า 1GB ถึง 3GB เริ่มปรับเพิ่มขึ้นเพียงเล็กน้อย และมีแนวโน้มที่จะลดลงเรื่อย ๆ
ด้านนายประเทศ ตันกุรานันท์ รองประธานเจ้าหน้าที่บริหารกลุ่มเทคโนโลยี ดีแทค กล่าวเสริมว่า  ดีแทคได้วางแผนบริหารเครือข่ายรองรับการใช้งานจากทุกคลื่นความถี่ของดีแทคให้เกิดประโยชน์สูงสุด ตอบสนองความต้องการใช้งานของลูกค้าทุกกลุ่มทุกลักษณะการใช้งาน ดีแทคจึงไม่ได้มองการขยายเครือข่าย 4G หรือ 3G เป็นเพียงแค่จำนวนเสาสัญญาณที่เพิ่มขึ้นเท่านั้น แต่ยังเป็นการบริหารประสบการณ์ใช้งานมือถือของลูกค้าให้ตอบสนองความต้องการให้ได้มากที่สุด ไม่ว่าจะเป็นการใช้งานมือถือในพื้นที่ย่านธุรกิจ แหล่งเชื่อมต่อคมนาคม พื้นที่สัญจรหนาแน่น ทั้งการใช้งานด้านเสียง ด้านข้อมูล และกับเครื่องมือถือของลูกค้าทุกๆ เครื่อง
โดยดีแทคได้ลงทุน 500 ล้านบาท กับ dtac Network Analytics เพื่อให้สามารถนำข้อมูลประสบการณ์การใช้งานของลูกค้าแต่ละรายมาวิเคราะห์เพื่อนำมาสู่การวางแผนปรับปรุง หรือแก้ไขปัญหาให้ลูกค้าในสถานการณ์ในแบบ Real-time พร้อมทั้งยังนำไปใช้เพื่อการบริหารจัดการเครือข่ายเพื่อลูกค้าได้อีกด้วย
ส่วนระบบ dtac Network Analytics นี้เป็นกุญแจสำคัญที่ทำให้เราสามารถ วัดคุณภาพของประสบการณ์ในการใช้งานของลูกค้าได้ในทุกมิติทั้งด้าน voice, data และ applications ต่าง ๆ เพื่อนำไปใช้ในการปรับปรุงการให้บริการและสร้างความเข้าใจในความต้องการของลูกค้าได้มากขึ้น
นอกจากการเตรียมเปิดบริการ 4G บน 1800MHz คลื่นสัมปทานเดิมของดีแทค ที่กำลังอยู่ในขั้นตอนรอการอนุญาตจากภาครัฐแล้ว ดีแทคได้ขยายเครือข่าย 3G บนคลื่น 850MHz อีก 3,400 สถานีเพิ่มมากขึ้นทั่วประเทศเสร็จสิ้นเรียบร้อย ทำให้โครงข่ายของดีแทคครอบคลุมพื้นที่การใช้งานมากขึ้นอย่างมากและมีคุณภาพสัญญาณสูงขึ้นกว่าเดิม และพร้อมกับกำลังดำเนินการสร้างเสาสัญญาณใหม่เพื่อขยายสัญญาณ 3G ทั้งบนคลื่น 2100MHz และ 850 MHz ต่อไปยังพื้นที่ห่างไกลอย่างต่อเนื่อง การขยายสัญญาณมือถือจากทุกคลื่นความถี่ของดีแทคนั้น จะทำให้ลูกค้ามีประสบการณ์จากการใช้งานอินเทอร์เน็ตบนมือถือที่มีคุณภาพสูงขึ้นกว่าเดิมและครอบคลุมพื้นที่การใช้งานมากขึ้นอย่างมาก
โดยปัจจุบันมีลูกค้าที่ได้เข้ามาสัมผัสประสบการณ์การใช้งานดีแทค 4G เป็นจำนวน 1.6 ล้านราย โดยดีแทคมีลูกค้าที่รองรับ 4G อยู่ในระบบประมาณ 3 ล้านเครื่อง ดีแทคยังเชื่อมั่นว่าจะมีลูกค้าสนใจใช้งาน 4G เพิ่มมากขึ้นถ้าได้คลื่น 1800MHz มาเปิดให้บริการ 4G  และยังเป็นการรองรับปริมาณการใช้ข้อมูลของลูกค้าดีแทคที่เติบโตสูงขึ้นอีกด้วย
ขณะที่นายซิกวาร์ท โวส เอริคเซน รองประธานเจ้าหน้าที่บริหารกลุ่มการตลาด ดีแทค เปิดเผยว่า ดีแทคได้ส่งแคมเปญโฆษณาใหม่ชุด “เข้าถึง อย่างเข้าใจ” ที่มาจากปรัชญาการบริหารเครือข่ายของดีแทค ที่ไม่ใช่แค่เร็วแต่ยังครอบคลุมพื้นที่การใช้งาน และยังเข้าใจความต้องการในการใช้งานของลูกค้าไม่ว่าจะอยู่ที่ไหน เหมือนเป็นเครือข่ายมีชีวิตที่พร้อมปรับเปลี่ยนและพัฒนาเพื่อให้ลูกค้าทุกคนได้รับประสบการณ์การใช้งานที่ดีที่สุด โดยเฉพาะการใช้งานอินเทอร์เน็ตบนมือถือ และเป็นการสะท้อนจุดยืนเครือข่ายดีแทค 4G เร็วทุกที่ เพื่อทุกคน